
Online eszközök használatának hatása a tudatos szájápolási szokások kialakítására fiatal felnőttkorban

Bevezetés: Célkitűzésünk volt felmérni miként hatnak az online tartalmak a
tudatos szájápolási szokások kialakítására és fenntartására.
Dentálhigiénikusként feladatunk minden olyan lehetőséget megragadni,
amellyel elősegíthetjük pácienseink helyes fog- és szájápolási technikáját,
illetve a folyamatos motiváció fenntartását.
Módszerek: Longitudinális vizsgálatunkban 45 fő felnőtt vett részt, 14 férfi
és 31 nő (átlagéletkor: 28,36, SD: 3,87). A vizsgálat első lépéseként
kitöltöttek egy saját fejlesztésű tesztbattériát (T0), amely kérdéseket
tartalmazott a dentális edukáltsági szint felmérésére, a szájápolási
szokásokra és az önhatékonyságra vonatkozóan. Ezt követte a saját
készítésű videóanyag megtekintése, amit a dentális edukáltsági szint
ismételt felmérése követett (T1) az azonnali hatás mérése érdekében.
Véletlenszerűen két csoportba kerültek a résztvevők, a kontroll és kísérleti
csoportban a hat hét letelte után egyaránt a T0 esetében alkalmazott
tesztbattériát töltötték ki (T2), azzal a különbséggel, hogy a kísérleti
csoportban lévő személyek hat héten keresztül két alkalommal megerősítő
e-mail üzeneteket kaptak, a kontroll csoport tagjai azonban nem kaptak.
Eredmények: A kísérleti és kontroll csoportban szignifikánsan nőtt az
edukáltsági szint a T2 időpontra (p<0,005). A kísérleti csoportban a
megerősítő üzenetek hatására szignifikáns javulás mutatkozott a vizsgálat
végére az önhatékonyság (p=0,035) és a szájápolási szokások (p=0,004)
esetében, míg a kontroll csoportban nem mértünk szignifikáns javulást.
Megbeszélés: Eredményeink alátámasztják azon szakirodalmi adatokat,
amelyek megerősítik az online eszközök relevanciáját a fog- és szájápolási
szokások javításában. Eredményeinkből látható, hogy a dentális edukáltság
fejlesztésére elegendő lehet az egyszeri tájékoztatás, de a jó szokások
kialakításához és az önhatékonyság növeléséhez szükségesek a
megerősítő és motiváló üzenetek. Fontos tehát a technika adta
lehetőségekkel élni a jobb szájhigiéné kialakítása érdekében.

